REGLAMENT INTERN DE L'ESCOLA POLITÈCNICA SUPERIOR - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/291)
  + [Valencià](/va/acuerdo/291)






Selector de idioma

Leer

* [Español](/es/acuerdo/291)
* [Valencià](/va/acuerdo/291)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE L'ESCOLA POLITÈCNICA SUPERIOR[Butlletí Oficial Universitat d'Alacant](/ca/Publicacion)
==========================================================================================================

Secretaria General

Butlletí Oficial Universitat d'Alacant





REGLAMENT INTERN DE L'ESCOLA POLITÈCNICA SUPERIOR

Data d'aprovació
:   03/05/2006

Data de publicació
:   04/05/2006

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=291.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/291)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/291)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE L'ESCOLA POLITÈCNICA SUPERIOR&url=https://www.boua.ua.es/va/acuerdo/291)

**Títol:** REGLAMENT INTERN DE L'ESCOLA POLITÈCNICA SUPERIOR

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 3 de maig de 2006

REGLAMENT INTERN DE L’ESCOLA POLITÈCNICA SUPERIOR DE LA UNIVERSITAT D’ALACANT  
  
 EXPOSICIÓ DE MOTIUS  
    
 El vigent Estatut de la Universitat d’Alacant, aprovat pel Decret 73/2004, de 7 de maig, del Consell de la Generalitat, i publicat en el *Diari Oficial de la Generalitat Valenciana* de 18 de maig de 2004, estableix en l’article 58 a) que correspon al Consell de Govern aprovar els reglaments dels diferents centres de la Universitat. Així mateix, l’Estatut preveu expressament l’existència d’almenys els següents reglaments dels centres: el reglament intern del centre, l’elaboració del qual correspon expressament a la Junta d’Escola (article 81 g); el reglament intern del Claustre d’Escola, que encara que l’Estatut no determina per qui ha de ser elaborat, entenem que ha de ser el Claustre el que l’elabore o, si escau, emetre’n un informe favorable; i el reglament de règim intern de la Delegació d’Alumnes que ha de regular les seues funcions, composició i funcionament, i que ha de ser aprovat per la Junta d’Escola corresponent a proposta de la Delegació d’Alumnes (article 178.2).   
 Aquest Reglament integra els dos primers. El reglament intern de l’Escola i el reglament intern del Claustre d’Escola, en la mesura que els dos regulen els aspectes orgànics i de funcionament de l’Escola Politècnica Superior, així com els seus òrgans de govern. El Reglament s’estructura en un títol preliminar, quatre títols, una disposició addicional, una transitòria, una derogatòria i una final.   
    
    
 TÍTOL PRELIMINAR. DE L’ESCOLA POLITÈCNICA SUPERIOR  
    
 Article 1. Naturalesa  
    
 1. L’Escola Politècnica Superior de la Universitat d’Alacant és el centre encarregat de l’organització dels ensenyaments i dels processos acadèmics, administratius i de gestió per a l’obtenció de títols de caràcter oficial i validesa en tot el territori nacional, així com d’aquelles altres funcions que establisquen l’Estatut de la Universitat i les altres normes d’aplicació.  
 2. L’Escola Politècnica Superior, d’ara en avant l’Escola, constitueix també la unitat de representació a través de la qual s’elegeixen els membres dels òrgans col·legiats generals de la Universitat, llevat de les excepcions establides en l’Estatut de la Universitat.  
    
 Article 2. Competències  
    
 Són competències de l’Escola:  
 a) Elaborar i coordinar els plans d’estudi de les diverses titulacions, així com el seu seguiment i revisió.  
 b) Proposar la implantació de nous ensenyaments i titulacions.  
 c) Impulsar la normalització lingüística del valencià en el desenvolupament de les seues titulacions.  
 d) Promoure i desenvolupar processos de qualitat en la docència i participar en l’avaluació de les activitats del personal docent i d’aministració i serveis adscrit al centre.  
 e) Organitzar i coordinar els serveis i les instal·lacions necessaris per al desenvolupament de l’activitat docent i acadèmica dels ensenyaments i titulacions vinculades al centre.  
 f) Supervisar el funcionament general dels ensenyaments i el compliment de les obligacions docents del professorat.  
 g) Promoure i organitzar activitats d’extensió universitària.  
 h) Dur a terme les matrícules, els expedients, trasllats i certificats acadèmics de l’alumnat, així com les propostes de convalidació i les altres actuacions similars de gestió acadèmica.  
 i) Organitzar i desenvolupar les proves de selecció del seu alumnat, en els casos que escaiga segons la normativa en vigor.  
 j) Organitzar i proposar la seua plantilla de personal d’administració i serveis, en els termes de la programació pròpia de la Universitat.  
 k) Administrar els seus pressupostos i gestionar els mitjans materials d’acord amb la planificació econòmica i comptable de la Universitat.  
 l) Impulsar la col·laboració amb entitats públiques i privades per a les finalitats pròpies.  
 m) Cooperar amb els altres òrgans de la Universitat en la realització de les seues funcions.  
 n) Promoure les accions d’intercanvi i mobilitat dels seus membres.  
 o) Orientar i informar els estudiants sobre les activitats que els afecten, especialment, a fi de la seua inserció laboral.  
 p) Projectar les seues activitats en l’entorn social en què s’insereix.  
 q) Qualsevol altra funció assignada per les lleis, l’Estatut de la Universitat i les altres normes d’aplicació.  
    
 Article 3. Composició  
    
 1. Són membres de l’Escola:  
 a) El personal docent i investigador adscrit a aquesta.  
 b) Els becaris d’investigació adscrits a aquesta.  
 c) L’alumnat matriculat en les titulacions adscrites a aquesta.  
 d) El personal d’administració i serveis adscrit a aquesta.  
 2. El personal docent i investigador, els becaris d’investigació i el personal d’administració i serveis no podran estar adscrits simultàniament a cap altra facultat o escola.  
    
    
   
 TÍTOL I. GOVERN I REPRESENTACIÓ DE L’ESCOLA POLITÈCNICA SUPERIOR  
    
 Article 4. Òrgans de govern i representació  
 Els òrgans de govern i representació de l’Escola són el Claustre i la Junta d’Escola, com a òrgans col·legiats, i el director, els subdirectors i el secretari, com a òrgans unipersonals.  
 *A.* *Claustre d’Escola*  
    
 Article 5. Naturalesa i competències  
    
 El Claustre de l’Escola Politècnica Superior és l’òrgan encarregat d’elegir i remoure, si escau, el director, així com d’elegir, d’entre els seus membres, els seus representants en la Junta de l’Escola.  
    
 Article 6. Composició  
    
 El Claustre de l’Escola estarà format per:  
 a) El director, que en serà el president.  
 b) El secretari del centre, que també ho serà del Claustre.  
 c) Tot el professorat doctor dels cossos docents universitaris adscrit al centre que es trobe en situació de servei actiu i efectiu, que constituirà el 51 per 100 del Claustre.  
 d) Una representació del professorat funcionari no doctor, contractats doctors i professors col·laboradors adscrits, elegits per i entre aquests, que constituirà el 8 per 100.  
 e) Una representació dels ajudants, ajudants doctors, becaris i personal investigador adscrits, elegits per i entre aquests, que constituirà el 2 per 100.  
 f) Una representació dels associats, emèrits i visitants adscrits, elegits per i entre aquests, que constituirà l’1 per 100.  
 g) Una representació dels estudiants matriculats en el centre en la modalitat de matrícula ordinària, elegits per i entre aquests, que constituirà el 26 per 100.  
 h) Una representació del personal d’administració i serveis adscrit, elegits per i entre aquests, que constituirà el 12 per 100.  
    
 Article 7. Renovació  
    
 1. El Claustre de l’Escola, en la seua part electiva, es renovarà cada quatre anys, a excepció de la representació dels estudiants, que es renovarà cada dos anys.  
 2. Les vacants que es produïsquen les cobriran el candidat més votat que no haguera sigut elegit de la llista del col·lectiu corresponent. Quan hi haja impossibilitat de cobrir les vacants a través d’aquest sistema, el director procedirà a la convocatòria de les oportunes eleccions parcials durant el primer trimestre de cada curs acadèmic. El mandat d’aquests representants conclourà quan ho faça el mandat del col·lectiu de què es tracte.  
    
    
    
    
 Article 8. Pèrdua de la condició de claustral  
    
 La condició de claustral es perd:  
 a) Per deixar de ser membre de l’Escola Politècnica Superior.  
 b) Per deixar de formar part del col·lectiu pel qual va resultar elegit.  
 c) Per expiració del mandat.  
 d) Per dimissió, en cas de ser un representant elegit per algun col·lectiu.  
   
 *B.   Junta d’Escola*  
    
 Article 9. Naturalesa i competències  
    
 1. La Junta de l’Escola Politècnica Superior és l’òrgan de govern al qual correspon adoptar les decisions bàsiques que afecten l’activitat docent i administrativa del centre, així com les decisions normatives internes.  
 2. Correspon a la Junta de l’Escola exercir les competències següents:  
 a) Aprovar les directrius d’actuació del centre en el marc de la programació general de la Universitat.  
 b) Aprovar la memòria de gestió del director i dels altres òrgans de govern del centre.  
 c) Impulsar les peticions de creació o proposar la supressió de titulacions.  
 d) Elaborar les propostes de plans d’estudis o les seues modificacions.  
 e) Establir els criteris bàsics d’organització i coordinació de les activitats docents del centre.  
 f) Gestionar i distribuir els espais que estiguen adscrits a l’Escola.  
 g) Aprovar la proposta de pressupost del centre i la liquidació dels seus comptes.  
 h) Elaborar i proposar l’aprovació del reglament intern del centre.  
 i) Aprovar el reglament intern de la Delegació d’Alumnes.  
 j) Emetre informe previ sobre el nombre màxim d’alumnes que poden cursar estudis en les titulacions del centre.  
 k) Emetre informe previ sobre l’establiment de criteris per a la realització de proves de selecció de l’alumnat.  
 l) Proposar el nomenament de doctors *honoris causa*, així com els premis i distincions que siguen de la seua competència.  
 m) Emetre informe preceptiu sobre les propostes de creació, modificació o supressió de departaments adscrits o que es propose adscriure al centre, o de les seues àrees de coneixement.  
 n) Informar preceptivament sobre els conflictes que se susciten entre departaments i àrees de coneixement relatius a l’adjudicació de docència en els plans d’estudis del centre.  
 o) Proposar al Consell de Govern els criteris d’assignació de professorat a les titulacions i els ensenyaments que s’imparteixen en el centre, amb la finalitat de millorar la qualitat docent.  
 p) Aprovar la creació o supressió de les comissions que s’estimen oportunes en les condicions estipulades en l’article 14.  
 q) Qualsevol altra competència que siga atribuïda per l’Estatut de la Universitat i les altres normes aplicables.  
    
    
 Article 10. Composició  
    
 La Junta de l’Escola estarà formada pels membres següents:  
 a) Membres nats:  
 - El director, que la presidirà.  
 - El secretari del centre, que també ho serà d’aquesta.  
 - Els directors dels departaments adscrits al centre.  
 - El delegat dels estudiants, de la Delegació d’Alumnes del centre.  
 - El responsable directe dels serveis d’administració del centre.  
 b) Deu membres designats pel director.  
 c) Entre un mínim de vint membres i un màxim de cinquanta membres, d’acord amb el que establisca el Claustre de l’Escola, elegits per i entre els membres del Claustre, respectant la representació dels diversos col·lectius en el Claustre.  
    
 Article 11. Renovació  
    
 1. El mandat de la Junta de l’Escola coincidirà amb el mandat del Claustre de l’Escola.  
 2. En la sessió constitutiva del Claustre de l’Escola es procedirà a l’elecció dels representants dels diferents col·lectius en la Junta de l’Escola. En el supòsit de la representació dels estudiants, el Claustre procedirà a la seua elecció cada dos anys.  
 3. Almenys durant el primer trimestre de cada curs acadèmic es procedirà a l’actualització dels seus components, segons les vacants que s’hi hagen pogut produir. Si fóra necessari, es duran a terme les eleccions parcials corresponents a cadascun dels diferents col·lectius. El mandat dels representants així elegits conclourà quan concloga el mandat dels representants als quals substitueixen.  
    
 Article 12. Pèrdua de la condició de membre de la Junta de l’Escola  
    
 La condició de membre de la Junta de l’Escola es perd:  
 a) Per deixar de ser membre de l’Escola Politècnica Superior.  
 b) Per deixar de formar part del col·lectiu pel qual va resultar elegit.  
 c) Per deixar d’exercir el càrrec que li dóna la condició de membre nat.  
 d) Per revocació del nomenament en els casos de designació.  
 e) Per expiració del mandat.  
 f) Per dimissió, en cas de ser un representant elegit per algun col·lectiu.  
    
 Article 13. Reunions  
    
 La Junta de l’Escola es reunirà:  
 a) En sessió ordinària, almenys una vegada al trimestre.  
 b) En sessió extraordinària, sempre que siga convocada pel director, a iniciativa pròpia o quan ho sol·liciten, almenys, una cinquena part dels seus membres.  
   
  *C. Comissions de l’Escola*  
    
 Article 14. Naturalesa  
    
 1. L’acord de creació d’una comissió per part de la Junta de l’Escola haurà de determinar els objectius, la composició i el caràcter permanent o no d’aquesta, així com quins acords adoptats en el seu si requereixen o no la posterior aprovació de la Junta de l’Escola, sense perjudici de les competències atribuïdes a la Junta de l’Escola en l’article 9, apartat segon.  
 2. L’organització i el funcionament de les comissions serà anàleg al que estableix l’apartat D d’aquest títol per al Claustre i la Junta de l’Escola.  
 3. Durant el primer trimestre de cada curs acadèmic es renovaran, si escau, les comissions del curs anterior.  
    
 Article 15. Comissió d’Àrea de Titulació  
    
 1. La Comissió d’Àrea de Titulació és un òrgan d’assessorament de la Junta de l’Escola pel que fa a una titulació o grup de titulacions afins.  
 2. La Junta de l’Escola podrà crear, suprimir o modificar comissions d’àrea de titulació atenent a l’existència de diferents grups de titulacions amb un perfil professional o acadèmic distint. En qualsevol cas, aquests acords requeriran el vot favorable de la majoria absoluta dels membres presents de la Junta de l’Escola, sempre que el nombre dels membres presents siga igual o superior a la meitat de membres de la Junta de l’Escola. A aquests efectes, s’admet la delegació de vot, considerant present el membre que haja exercit la delegació.   
 3. Les comissions d’àrea de titulació estaran formades pels membres següents:  
 a)     El director de l’Escola Politècnica Superior, o el sotsdirector que aquest designe, o qui exercisca les seues funcions, per delegació, que actuarà com a president.  
 b)     Un cap d’estudis designat pel director segons el previst en l’article 30, que actuarà com a secretari  
 c)      Tres professors designats pel president de la comissió, d’entre els professors adscrits al centre que impartisquen docència en la titulació o grup de titulacions.  
 d)     Un representant per cadascuna de les àrees de coneixement amb docència en assignatures troncals o obligatòries, o si escau, en continguts formatius comuns de la titulació o grup de titulacions, designat per cadascun dels departaments responsables d’aquestes matèries, d’entre els professors de cada àrea de coneixement adscrits al centre que impartisquen docència en la titulació o grup de titulacions. Com a suplent podrà designar-se un professor de l’àrea de coneixement adscrit al centre.   
 e)     Un alumne per cadascun dels cursos de la titulació o grup de titulacions, designat per la Delegació d’Alumnes del centre, d’entre els alumnes matriculats majoritàriament en el respectiu curs de la titulació o grup de titulacions i que pertanguen a la Delegació d’Alumnes del centre, o bé, que mitjançant el procediment establit hagen resultat elegits com a representants dels alumnes dels grups del curs. Com a suplent podrà designar-se un alumne pertanyent a la Delegació d’Alumnes del centre.  
 f)        Un membre del personal d’administració i serveis, designat pel responsable directe dels serveis d’administració del centre d’entre el personal adscrit al centre. Com a suplent podrà designar-se un altre membre del personal d’administració i serveis adscrit al centre.  
    
 4. Sense perjudici de les competències atribuïdes a la Junta de l’Escola en l’article 9, apartat segon, són funcions de la Comissions d’Àrea de Titulació:   
 a)     L’organització de les activitats acadèmiques de la titulació o grup de titulacions per a la seua posterior aprovació, si escau, per la Junta de l’Escola.     
 b)     Coordinar els programes de les assignatures, amb la finalitat que hi haja entre aquestes la interrelació necessària i evitar que es formen buits de coneixements o duplicitats.   
 c)      Participar en la proposta de desenvolupament o de modificació de plans d’estudi en els termes que estipule la Junta de l’Escola.  
 d)     Proposar, impulsar i desenvolupar activitats acadèmiques no reglades, especialment les dirigides a postgraduats i a professionals.  
 e)     Qualsevol altra que li assigne la Junta de l’Escola.     
   
 *D. Organització i funcionament del Claustre i de la Junta de l’Escola*  
    
 Article 16. Convocatòries  
    
 1. La convocatòria del Claustre i de la Junta de l’Escola correspondrà al director, a través del secretari, i haurà de notificar-se assegurant-ne la recepció pels seus membres amb una antelació mínima de quaranta-vuit hores, excepte els casos d’urgència. La notificació podrà fer-se a través de mitjans electrònics, llevat que el membre de l’òrgan col·legiat comunique al secretari de l’Escola un altre lloc o forma de notificació.  
 2. La convocatòria haurà de contenir l’ordre del dia de la sessió. La informació sobre els assumptes objecte d’aquesta es trobarà a la disposició dels membres en igual termini.   
 3. L’ordre del dia serà fixat pel director, tenint en compte, si escau, les peticions dels altres membres formulades amb l’antelació suficient. El president inclourà obligatòriament en l’ordre del dia els assumptes que li hagen presentat per escrit, amb una antelació suficient a la convocatòria, per un mínim del deu per cent dels membres del Claustre o de la Junta de l’Escola.   
 4. El director, quan ho requerisquen els assumptes que s’han de tractar, podrà convidar persones no pertanyents a l’òrgan col·legiat a participar amb veu i sense vot.  
 5. L’assistència a les sessions del Claustre i de la Junta de l’Escola és un dret i un deure dels membres que els integren. Les absències haurien de justificar-se per escrit i si pot ser amb anterioritat a les sessions.   
    
 Article 17. Sessions  
    
 1. El Claustre i la Junta de l’Escola es consideraran vàlidament constituïts quan assistisquen a la sessió la meitat més un dels seus membres, en primera convocatòria, o un terç dels seus membres, en segona convocatòria, mitja hora després.  
 2. En tot cas, per a la vàlida constitució de l’òrgan es requerirà la presència del director i del secretari o, si escau, de qui els substituïsquen.  
    
 Article 18. Acords  
    
 1. Llevat dels casos en els quals l’Estatut de la Universitat o aquest Reglament prevegen una altra majoria, els acords seran adoptats per la majoria simple dels assistents a la sessió. El vot del president serà diriment en el supòsit d’empat.  
 2. Excepte previsió expressa en contrari de l’Estatut de la Universitat o aquest Reglament, les referències al règim d’acords es computaran tenint en compte el nombre de membres que a cada moment componguen l’òrgan.  
 3. No podrà ser objecte de deliberació o acord cap assumpte que no figure en l’ordre del dia de la sessió, llevat que estiguen presents tots els membres de l’òrgan col·legiat i siga declarada la urgència de l’assumpte pel vot favorable de la majoria absoluta.  
 4. Les votacions es faran a mà alçada. No obstant això, la votació serà secreta quan es tracte d’elecció de persones o quan així ho sol·licite una cinquena part, almenys, dels assistents.  
    
 Article 19. Convocatòria i actes  
    
 1. El secretari farà la convocatòria de les sessions per ordre del president, les notificarà als seus components, rebrà els actes de comunicació i prepararà el despatx dels assumptes.  
 2. De cada sessió s’alçarà acta, que contindrà, com a mínim, la relació d’assistents, l’ordre del dia de la reunió, les circumstàncies del lloc i temps en què s’ha celebrat, els punts principals de les deliberacions, així com el contingut dels acords adoptats.  
 3. Les actes seran signades pel secretari amb el vistiplau del president i s’aprovaran en la mateixa sessió, si està previst en l’ordre del dia, o en la següent.  
 4. El secretari podrà expedir certificació dels acords adoptats sense perjudici de la ulterior aprovació de l’acta, fent-hi constar expressament aquesta circumstància.  
    
 Article 20. Delegacions  
    
 1. Llevat dels casos expressament previstos en aquesta norma o una altra superior, qualsevol membre d’un òrgan col·legiat podrà delegar el seu dret en un altre membre d’aquest.  
 2. La delegació haurà de constar per escrit i notificar-se al president de l’òrgan en el moment de la constitució de la sessió.  
 3. A l’efecte d’establir el quòrum per a la vàlida constitució de l’òrgan així com les majories per a l’adopció d’acords, es considerarà present el membre que haja exercici la delegació, i s’atorgarà eficàcia al vot que per ell emeta, si escau, el membre delegat.  
  *E. Director*  
    
 Article 21. El director  
    
 El director té la representació de l’Escola Politècnica Superior i exerceix les funcions de direcció i gestió ordinària del centre.  
    
 Article 22. Competències  
    
 Són competències del director les següents:  
 a) Representar el centre.  
 b) Convocar i presidir el Claustre i la Junta de l’Escola, així com els altres òrgans col·legiats del centre i executar-ne els acords.  
 c) Coordinar i supervisar la docència, així com les altres activitats de l’Escola.  
 d) Proposar el nomenament dels sotsdirectors i del secretari del centre, així com el seu cessament.  
 i) Designar, nomenar i cessar els caps d’estudis, d’acord amb el que preveu aquest Reglament.  
 f) Organitzar i dirigir els serveis administratius i el personal d’administració i serveis destinat en el centre.  
 g) Aprovar les despeses en execució del pressupost corresponent.  
 h) Assegurar el compliment de les normes que afecten el centre i, en particular, les relatives al bon funcionament de les activitats i els serveis.  
 i) Proposar l’exercici de la potestat disciplinària sobre els membres pertanyents a l’Escola.  
 j) Qualsevol altra funció atribuïda per la legislació vigent i l’Estatut de la Universitat d’Alacant.  
    
 Article 23. Elecció i nomenament  
    
 El director serà elegit pel Claustre de l’Escola entre el professorat doctor pertanyent als cossos docents universitaris. El seu nomenament correspon al rector. Serà indispensable la dedicació a temps complet en la Universitat d’Alacant, sense que en cap cas puguen exercir-se simultàniament dos o més càrrecs unipersonals de caràcter institucional.  
    
 Article 24. Mandat i remoció  
    
 1. El mandat de director tindrà una durada de quatre anys, i podrà ser reelegit una sola vegada.  
 2. El director podrà ser remogut del càrrec en cas d’aprovació d’una moció de censura.  
 3. El Claustre de l’Escola pot exigir la responsabilitat del director mitjançant una moció de censura aprovada per la majoria absoluta dels seus membres. Aquesta moció no podrà proposar-se fins a transcorreguts sis mesos des del nomenament.  
 4. La moció de censura hauran de presentar-la al Claustre, almenys, un vint-i-cinc per cent dels membres, sense que puga ser votada abans dels deu dies ni després dels quinze dies lectius següents a la presentació.  
 5. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos comptadors a partir del rebuig d’aquesta.  
    
 Article 25. Suplències  
    
 1. En el moment del nomenament, el director establirà l’ordre de prelació en el qual els sotsdirectors el substituiran en cas d’absència, malaltia o cessament per concurrència a reelecció per al mateix càrrec, aprovació d’una moció de censura o dimissió.  
 2. En cas de cessament per expiració del mandat, el director romandrà interinament en les seues funcions fins al nomenament del seu substitut i, en casos extraordinaris, s’ajustarà al que disposa l’apartat anterior.   
   
 *F. Sotsdirectors i secretari*  
    
 Article 26. Nomenament  
    
 Els sotsdirectors i el secretari seran nomenats pel rector, a proposta del director, entre el professorat adscrit al centre. Serà indispensable la dedicació a temps complet en la Universitat d’Alacant, sense que en cap cas puguen exercir-se simultàniament dos o més càrrecs unipersonals de caràcter institucional.  
    
 Article 27. Sotsdirectors  
    
 1. Els sotsdirectors col·laboren amb el director en el govern i direcció del centre, ocupen les funcions que li siguen assignades o delegades per aquest i el substitueixen en cas d’absència, malaltia i cessament per determinades causes.  
 2. El director assignarà un sotsdirector a cadascuna de les comissions d’àrea de titulació existents, entre els sotsdirectors que impartisquen docència en la titulació o grup de titulacions. Aquest sotsdirector d’àrea s’encarregarà de coordinar el bon funcionament de les titulacions que s’integren en la comissió d’àrea, així com de vetlar pel compliment de les funcions de la comissió d’àrea corresponent.  
    
 Article 28. Secretari  
    
 Correspon al secretari:  
 a) Donar fe dels actes i acords del Claustre i de la Junta de l’Escola, i altres òrgans col·legiats en els quals actue.  
 b) Elaborar i custodiar les actes dels òrgans col·legiats i l’arxiu del centre.  
 c) Actuar com a dipositari de les actes de qualificació d’exàmens.  
 d) Expedir els certificats acadèmics i assegurar la publicitat dels acords i documents que corresponga.  
 e) Proveir el que calga perquè la Junta Electoral dispose de censos actualitzats en el moment de la convocatòria de les diferents eleccions.  
 f) Les funcions que li siguen assignades o delegades pel director.  
    
 Article 29. Cessament  
    
 1. Els sotsdirectors i el secretari cessaran en els seus càrrecs per dimissió, a proposta del director o quan concloga el mandat d’aquest. Continuaran interinament en els seus càrrecs mentre no es produïsca el nomenament d’un nou sotsdirector o secretari o, en l’últim cas, d’un nou director.  
 2. En cas d’absència o malaltia d’algun sotsdirector o del secretari, podran ser suplits temporalment pel sotsdirector o el secretari que designe el director. Si l’absència o malaltia és superior a sis mesos, haurà de proposar un altre sotsdirector o secretari per a ser nomenat, si escau, pel rector.  
   
 *G. Caps d’estudis*  
   
 Article 30. Caps d’estudis  
    
 1. Cada comissió d’àrea de titulació tindrà, almenys, un cap d’estudis. Els caps d’estudis seran nomenats pel director entre el professorat adscrit al centre amb dedicació a temps complet en la Universitat d’Alacant i que impartisquen docència en la titulació o grup de titulacions que s’integren en la comissió d’àrea de titulació.  
    
 2. Els caps d’estudis col·laboraran amb el subdirector d’àrea per coordinar el bon funcionament de les titulacions que s’integren en la comissió d’àrea, ocupant totes les funcions que aquest els assignen o deleguen.  
    
 3. Els caps d’estudis cessaran en els seus càrrecs per dimissió, per revocació del nomenament pel director o quan concloga el mandat d’aquest. Continuaran interinament en els càrrecs mentre no es produïsca el nomenament d’un nou cap d’estudis, si escau, o, en l’últim cas, d’un nou director.  
    
 *H. Normes electorals del Claustre*  
    
 Article 31. Principis generals  
    
 L’elecció del Claustre, en la seua part electiva, i també l’elecció i, si escau, remoció del director, es durà a terme segons les normes electorals generals establides en l’Estatut de la Universitat i les disposicions específiques d’aquest apartat. En tot el que no s’hi preveu, serà d’aplicació subsidiària el reglament electoral general de la Universitat.  
    
 Article 32. Elecció del Claustre  
    
 1. El Claustre de l’Escola, amb una antelació mínima d’un mes a la data d’expiració del mandat de la renovació de què es tracte, farà pública la convocatòria d’eleccions, en la qual fixarà el calendari electoral.  
    
 2. La Junta Electoral de l’Escola determinarà el nombre de representants a elegir de forma directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors, per defecte, garantint-se en tot cas, almenys, un representant per cada col·lectiu.  
 3. Cada elector tan sols podrà votar un nombre de candidats igual o inferior al setanta per cent dels representants que s’han d’elegir en el seu col·lectiu, excepte en aquells col·lectius que únicament hagen d’elegir un representant. Quan el nombre de candidats siga igual o inferior al total dels representants que s’han d’elegir en el seu col·lectiu, no serà necessària la realització formal de l’elecció.  
    
 4. El dret al vot anticipat s’exercirà segons el reglament electoral general de la Universitat.  
    
 5. Una vegada acabada la votació, la taula electoral procedirà immediatament i en sessió pública a l’escrutini, i alçarà acta dels resultats. Aquesta acta, signada per tots els membres de la taula, serà lliurada a la Junta Electoral de l’Escola.  
    
 6. Seran proclamats membres del Claustre els candidats que hagen obtingut un major nombre de vots en el seu cos electoral. Quan dos o més candidats obtinguen el mateix nombre de vots, es donarà preferència a la proclamació del candidat que estiga més temps vinculat al cos electoral pel qual ha presentat la candidatura. En el cas d’alumnes, serà elegit el de més edat.  
    
 *I. Normes electorals d’elecció de director*  
   
 Article 33. Elecció de director  
    
 1. El Claustre de l’Escola, amb una antelació mínima d’un mes a la data d’expiració del mandat ordinari del director, convocarà les eleccions i fixarà el calendari electoral.  
    
 2. La proclamació definitiva de candidats es farà pública, almenys, amb quinze dies naturals d’antelació al dia de l’elecció. En el termini de deu dies naturals següents des d’aquesta proclamació, els candidats hauran de presentar i fer públic el seu programa.  
    
 3. La votació per a l’elecció de director s’efectuarà en un Claustre de l’Escola convocat exclusivament amb aquesta finalitat. Els candidats exposaran el seu programa davant el Claustre, i a continuació s’obrirà un torn d’intervencions en què els membres del Claustre podran expressar les seues opinions i fer les preguntes oportunes. La sessió serà moderada per la presidència del Claustre.  
    
 4. La taula electoral estarà formada per un professor, que actuarà com a president, un alumne i un representant del personal d’administració i serveis, que actuarà com a secretari, designats per sorteig entre els membres presents del Claustre de l’Escola. El sorteig i la constitució de la taula electoral es duran a terme el mateix dia previst per a la votació i abans de l’inici d’aquesta.   
    
 5. Quan estiga constituïda la taula electoral, s’iniciarà la votació per crida, que serà secreta. El dret al vot anticipat s’exercirà segons el reglament electoral general de la Universitat.  
    
 6. Quan acabe la votació, la taula electoral procedirà immediatament i en sessió pública a l’escrutini, i alçarà acta dels resultats. Aquesta acta, signada per tots els membres de la taula, serà lliurada a la Junta Electoral de l’Escola.  
    
 7. Resultarà elegit director el candidat que obtinga, en primera votació, més de la meitat dels vots vàlidament emesos pels membres del Claustre de l’Escola. Si cap candidat obté aquesta majoria es procedirà, dos dies lectius després, a una segona votació, de la qual resultarà elegit el candidat que obtinga més vots. Si en la segona votació es produïra empat, s’obrirà un nou procés electoral complet. En el supòsit d’una sola candidatura, únicament es durà a terme la primera volta.  
    
 8. En cas de produir-se el cessament del director per qualsevol causa que no siga el compliment ordinari del mandat, el Claustre de l’Escola procedirà en el termini màxim de tres mesos a convocar noves eleccions per al que reste del mandat ordinari. Si el Claustre acordara per majoria absoluta que la durada del nou mandat del director fóra de quatre anys, procedirà a la dissolució i a la convocatòria de noves eleccions del Claustre i, posteriorment, de director.  
    
 Article 34. Remoció  
    
 1. La moció de censura ha de ser presentada al Claustre de l’Escola, almenys, per un vint-i-cinc per cent dels seus membres, sense que puga ser votada abans dels deu dies ni després dels quinze lectius següents a la presentació.  
    
 2. La sessió del Claustre en què es faça la votació de la moció de censura serà convocada pel director i presidida per la taula electoral que se sortejarà després de la constitució del Claustre, segons el que disposa l’article 33, apartat 4. Quan s’hagen escoltat les diferents parts, la taula determinarà el temps d’intervenció assignat a cadascuna.  
    
 3. La taula llegirà la moció de censura, i el director disposarà a continuació del temps que li haja sigut assignat per a rebatre aquesta moció.  
    
 4. A continuació els proponents podran fer ús de la paraula durant el temps assignat a aquest efecte per la taula.  
    
 5. La votació, que serà secreta, serà per crida. El vot anticipat i la delegació de vot no s’admetran en aquest procés.  
    
 6. En acabar la votació, la taula electoral procedirà immediatament i en sessió pública a l’escrutini, i alçarà acta dels resultats. Aquesta acta, signada per tots els membres de la taula, serà lliurada a la Junta Electoral de l’Escola.  
    
 7. L’aprovació de la moció de censura requerirà el vot favorable de la majoria absoluta dels membres del Claustre.  
    
 8. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.  
    
 *J. Normes electorals de la Junta de l’Escola*  
   
 Article 35. Elecció dels representants del Claustre en la Junta de l’Escola  
    
 1. El Claustre de l’Escola, una vegada estiga constituït, es reunirà a fi de determinar el nombre de representants que s’han d’elegir en la Junta de l’Escola, la distribució per col·lectius, el procediment d’elecció i, si escau, dur a terme la votació.  
    
 2. Amb caràcter previ a la votació, es procedirà al sorteig i constitució de la taula electoral. Una vegada constituïda la taula electoral, s’iniciarà la votació per crida, que serà secreta. El vot anticipat i la delegació de vot no s’admetran en aquest procés.   
    
 3. El Claustre de l’Escola determinarà el nombre de representants que s’han d’elegir de forma directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors, per defecte, garantint-se, en tot cas, almenys un representant per cada col·lectiu.  
    
 4. Cada elector només podrà votar un nombre de candidats igual o inferior al setanta per cent dels representants que s’han d’elegir en el seu col·lectiu, excepte en aquells col·lectius que únicament hagen d’elegir un representant. Quan el nombre de candidats siga igual o inferior al total dels representants que s’han d’elegir en el seu col·lectiu, no serà necessària la realització formal de l’elecció.  
    
 5. Seran proclamats membres electes de la Junta de l’Escola els candidats que hagen obtingut més nombre de vots en el seu cos electoral. Quan dos o més candidats obtinguen el mateix nombre de vots, es donarà preferència a la proclamació del candidat que estiga més temps vinculat al cos electoral pel qual ha presentat la candidatura. En el cas d’alumnes, serà elegit el de més edat.  
    
 TÍTOL II. DELEGACIÓ D’ALUMNES  
    
 Article 36. La Delegació d’Alumnes  
    
 1. En l’Escola Politècnica Superior hi haurà una delegació d’alumnes com a òrgan de representació col·lectiva d’aquests. La Delegació estarà composta, com a mínim, per l’alumnat del Claustre Universitari elegit en representació de l’Escola i per l’alumnat del Claustre de l’Escola.  
    
 2. El reglament intern de la Delegació, que en determinarà les funcions, composició i funcionament, serà aprovat per la Junta d’Escola a proposta de la Delegació d’Alumnes.  
    
   
 TÍTOL III. RÈGIM ECONÒMIC I FINANCER  
    
 Article 37. Recursos econòmics i materials  
    
 1. L’Escola Politècnica Superior disposa dels recursos següents:  
    
 a) Els que li assigne directament el Consell de Govern, i amb aquesta finalitat disposa de pressupost propi.  
 b) Els que li corresponguen per les seues activitats i serveis.  
 c) Les subvencions o donacions que li siguen atorgades.  
    
 2. L’Escola disposa dels mitjans materials de suport a la docència que li assigne la Universitat d’Alacant o que s’adquirisquen a càrrec dels recursos propis.  
    
 3. En el primer trimestre de cada any el director informarà la Junta sobre l’execució del pressupost de l’exercici anterior.  
    
 TÍTOL IV. REFORMA DEL REGLAMENT  
    
 Article 38. Iniciativa  
    
 1. Aquest Reglament podrà ser reformat, totalment o parcialment, a iniciativa de:  
 a) El director.  
 b) Una quarta part de la Junta de l’Escola.  
 c) Una quarta part del Claustre de l’Escola.  
    
 2. La iniciativa del Claustre de l’Escola ha d’entendre’s referida a algun dels apartats A, D, H, I del títol I o al títol IV d’aquest Reglament. La iniciativa de la Junta de l’Escola ha d’entendre’s referida a algun dels altres apartats d’aquest Reglament, a l’apartat D del títol I o al títol IV.   
    
 3. La proposta de reforma es formalitzarà mitjançant escrit raonat, dirigit al secretari del centre, fent-hi constar la finalitat de la reforma i el text alternatiu que es proposa.  
    
 Article 39. Tramitació  
    
 En rebre la proposta de reforma, el secretari comprovarà que reuneix els requisits per a la seua tramitació i la remetrà als membres de l’òrgan col·legiat competent per a l’aprovació, i acordarà un termini no inferior a deu dies ni superior a trenta perquè aquests proposen les esmenes que estimen pertinents. Les esmenes rebudes dins del termini establit es remetran als membres del Claustre o de la Junta, segons que corresponga, juntament amb la convocatòria de la reunió en què es debatrà la proposta.  
    
    
    
    
 Article 40. Aprovació  
    
 1. L’aprovació del projecte de reforma del Reglament requerirà el vot favorable de la majoria absoluta dels membres presents del Claustre o de la Junta de l’Escola, segons que corresponga, sempre que el nombre dels membres presents siga igual o superior a la meitat de membres de l’òrgan col·legiat competent. Amb aquesta finalitat s’admet la delegació de vot, considerant present el membre que haja exercit la delegació.  
    
 2. Una vegada siga rebutjada una proposta de modificació, no podrà reiterar-se la mateixa proposta fins a un any després de ser presentada.  
    
 DISPOSICIÓ ADDICIONAL  
    
 Totes les denominacions contingudes en aquest Reglament d’òrgans unipersonals de govern, representació, càrrecs i membres de la comunitat universitària, com també qualsevol altra denominació que es faça en gènere masculí, s’entendran realitzades i s’utilitzaran indistintament en gènere masculí o femení, segons el sexe del titular que els ocupe o de la persona a què faça referència.  
    
 DISPOSICIÓ TRANSITÒRIA  
    
 Les actuals comissions de la Junta de l’Escola continuaran desenvolupant les seues funcions segons els respectius reglaments mentre es procedisca a la seua revisió, en el termini màxim d’un any. En tot cas, aquestes comissions s’ajustaran a les regles de funcionament establides en aquest Reglament.  
    
 DISPOSICIÓ DEROGATÒRIA  
    
 Queda derogat el reglament intern de l’Escola Politècnica Superior, aprovat per la Junta, de Govern de la Universitat d’Alacant, de 21 de juny de 1994, i totes les disposicions d’aquesta Escola que s’hi oposen.  
    
 DISPOSICIÓ FINAL  
    
 Aquest Reglament entrarà en vigor l’endemà de la seua publicació en el *Butlletí Oficial de la Universitat d’Alacant*, després de ser aprovat pel Consell de Govern de la Universitat d’Alacant.

Anàlisi
-------

:   **Modificat per:**

    * [Detalle
       MODIFICACIÓ REGLAMENTO INTERN DE L'ESCOLA POLITÈCNICA SUPERIOR DE LA UNIVERSITAT D'ALACANT.](/va/acuerdo/1890)
      04/11/2011





[Carretera Sant Vicent del Raspeig s/n  
03686 Sant Vicent del Raspeig - Alacant  
 Tel. 82 678 0084 - Fax 78 336 6407](https://www.google.es/maps/@01.099740,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12999&trk=tyah&trkInfo=tarId%2I9674452240850%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)